मेलबोर्न। विश्व की नंबर वन और गत चैंपियन जर्मनी की एंजेलिक केर्बर, पूर्व नंबर एक स्विट्जरलैंड के रोजर फेडरर और पूर्व चैंपियन स्विट्जरलैंड के ही स्टेनिसलास वावरिंका ने अपना विजय अभियान जारी रखते हुए बुधवार को आस्ट्रेलियन ओपन के तीसरे दौर में प्रवेश कर लिया। लेकिन सातवीं वरीयता प्राप्त क्रोएशिया के मारिन सिलिच को उलटफेर का शिकार होकर बाहर हो जाना पड़ा। ब्रिटेन के डैन इवांस ने टूर्नामेंट का पहला बड़ा उलटफेर करते हुए पूर्व यूएस ओपन चैंपियन सिलिच को 3-6, 7-5, 6-3, 6-3 से हराया जबकि इटली के आंद्रियस सैकी ने 14 वीं सीड और स्थानीय स्टार निक किर्गियोस को तीन घंटे आठ मिनट तक चले पांच सेटों के मैराथन मुकाबले में 1-6, 6-7, 6-4, 6-2, 10-8 से हराया। बर्थडे गर्ल टॉप सीड केर्बर ने हमवतन कैरिना विटहाफ्ट को तीन सेटों के कड़े संघर्ष में 6-2, 6-7, 6-2 से शिकस्त दी। केर्बर ने यह मुकाबला दो घंटे आठ मिनट में जीता। बर्थडे गर्ल जर्मन खिलाड़ी ने गत वर्ष विश्व की दूसरे नंबर की महिला टेनिस खिलाड़ी अमेरिका की सेरेना विलियम्स को हराकर आस्ट्रेलियन ओपन अपने नाम किया था। बुधवार को अपना 29 वां जन्मदिन मना रही केर्बर का अगले दौर में चेक गणराज्य की क्रिस्टीना प्लिस्कोवा से मुकाबला होगा 17 बार के ग्रैंड स्लेम चैंपियन और 17 वीं सीड फेडरर ने अमेरिका के नोह रूबिन को दो घंटे तीन मिनट तक चले मुकाबले में 7-5, 6-3, 7-6 से हराया। फेडरर का तीसरे दौर में 10 वीं सीड चेक गणराज्य के टॉमस बेर्दिच के साथ मुकाबला होगा जिन्होंने अमेरिका के रेयान हैरिसन को 6-3, 7-6, 6-2 से हराया।